অভিরাম শিব মন্দির

অভিরাম শিব মন্দির ভারতের পশ্চিমবঙ্গ অঙ্গরাজ্যের বাঁকুড়া জেলার ওন্দা ব্লকের নিকুঞ্জপুর গ্রাম পঞ্চায়েতের অন্তর্গত এল্যাটি মৌজায় অবস্থিত একটি প্রাচীন শিব মন্দির। মল্লরাজ প্রথম রঘুনাথ সিংহ খ্রিস্টিয় সতেরো শতকে এই মন্দির প্রতিষ্ঠা করেন। মন্দিরের গর্ভগৃহে প্রাচীন শিবলিঙ্গ ও বাইরে খোলা আকাশের নীচে হাতি-ঘোড়া রূপে কাল ভৈরব বিরাজমান।
মন্দিরটি হিন্দুধর্মের শৈব মন্দির হলেও  প্রাচীন মল্লভূমের অন্তর্ভুক্ত হওয়ায় বৈষ্ণব প্রভাব লক্ষ্য করা যাই ।এখানে শিবলিঙ্গের নাম অভিরাম আবার মধ্যযুগীয় বাংলায় ভক্তি আন্দোলনের অন্যতম নিত্যানন্দ প্রভুর এক পার্ষদ ছিলেন অভিরাম ঠাকুর, এখানে গাজনের পাট ভক্তা(প্রধান সন্ন্যাসী) স্থানীয় বৈষ্ণব সম্প্রদায়ের যা এই মন্দিরে অতীতকাল থেকে বৈষ্ণব প্রভাবকে ইঙ্গিত করে । লোকালয়ের বাইরে এই মন্দিরের পরিবেশ খুবই শান্ত-মনোরম। মন্দিরের নিকট প্রাচীন আমবৃক্ষের নীচে হনুমানদাস নামক জনৈক সন্ন্যাসীর সমাধিস্থল অবস্থিত।

 উৎসব 
বাংলা বছর শেষে চৈত্র সংক্রান্তি উপলক্ষ্যে এখানে দুদিনগাজন উৎসব অনুষ্ঠিত হয় । গাজনে পাট ভাসান, ধুনো পোড়ানো, ডিগর ভাঙ্গা, প্রণাম সেবা , বাণ ফোঁড়া, আগুন সন্ন্যাস প্রভৃতি আচার পালিত হয় । অতীতে এই গাজন সমাপন হতো চড়ক পূজা র মধ্য দিয়ে, কিন্ত বর্তমানে আর চড়ক অনুষ্ঠিত হয় না ।

এছাড়াও শিবরাত্রি উপলক্ষ্যে এই শিব মন্দিরে মেলা আয়োজিত হয় ।

 নিকটস্থ অন্যান্য স্থান 
এই মন্দিরের সম্মুখে প্রাচীন শ্যামচাঁদ মন্দির অবস্থিত। এছাড়াও নিকটবর্তী অন্যান্য স্থান- চ্যামটা নীলকুঠী, নিকুঞ্জপুর,গোপীনাথপুর,কনকলতা মন্দির, বীরসিংহপুর, হরিহরপুর, তপোবন, সোনাতাপাল প্রভৃতি।

 তথ্যসূত্র 
১. বাঁকুড়ার কয়েকটি শিব গাজন।  সুখেন্দু হীরা । এই দেশ...অন্য ভাবনা...অন্য ভুবন। দৈনিক স্টেটসম্যান । ২১শে মার্চ ২০২২ । কলকাতা । পৃষ্ঠা ৬ ।
২.বাঁকুড়া জেলার পুরাকীর্তি।অমিয় কুমার বন্দ্যোপাধ্যায়। পৃষ্ঠা ৩৭- ৩৮ 

বিষয়শ্রেণী:বাঁকুড়া জেলার হিন্দু মন্দির
বিষয়শ্রেণী:১৭শ শতাব্দীর হিন্দু মন্দির
বিষয়শ্রেণী:পশ্চিমবঙ্গের শিব মন্দির